SDP SDŽ

Danijel Kukoč, županijski vijećnik SDP-a

PRIOPĆENJE ZA MEDIJE

**ŽUPANE SJEDI 2**

Na današnjoj 36. sjednici županijske skupštine prezentirano nam je Izvješće o radu Župana za razdoblje siječanj-lipanj 2020.godine.

Kada promatramo rad župana u proteklom razdoblju možemo ga okarakterizirati kao izrazito neodlučnog.

Kao svojevrsni menađer naše županije od kojeg očekujemo liderstvo i čvrstinu prilikom donošenja odluka u proteklom razdoblju od strane župana ostali smo uskraćeni u donošenju odluka. Imamo s jedne strane primjer ne donošenja odluke o smjeni ravnatelja Doma umirovljenika u Splitu ili njegovog upravnog vijeća, a s druge strane pak ne imenovanje ravnatelja RCČO koji ima vršiteljicu dužnosti već više od dvije godine.

Predmetno izvješće daje suhoparni prikaz rada upravnih tijela županije SDŽ jer kako i sam župan kaže u njemu “takav pristup opravdava nesporna tvrdnja kako je pretpostavka uspješnog funkcioniranja predstavničkih i izvršnih tijela isto tako uspješno djelovanje upravnih tijela u oblikovanju sustava upravljanja i pripremi stručnih podloga za utvrđivanje prijedloga i donošenju odluka, kao temeljna poluga izvršavanja utvrđene politike.”

Međutim onda u tom kontekstu ovo izvješće župana trebamo promatrati i u kontekstu uspješnosti županije kao cjeline.

Da bi je mogli kao takvu promatrati smatram da je jedini ispravan pristup uspoređivati je s drugim županijama u RH, jer da bi mogli presuditi da li je neka osoba ili institucija uspješna ili ne moramo je uspoređivati s istim ili sličnim. Također smatram da za realnu usporedbu trebamo koristiti isključivo službene podatke javnih tijela.

U tom kontekstu prvo moram istaći da SDŽ na kraju promatranog razdoblja dakle u lipnju 2020. godine ima apsolutno najveći broj nezaposlenih osoba u RH i to preko 25.000 nezaposlenih prema službenim statistikama HZZ-a odnosno 16,6% svih nezaposlenih u RH.

Po podacima Državnog zavoda za statisatiku SDŽ ima BDP po glavi stanovnika od 9145 eur što je tek 47 posto prosječne europske kupovne moći i 76,9 posto prosječnog hrvatskog BDP-a po stanovniku. Po ovom pokazatelju SDŽ je najslabija u Dalmaciji, i najlošija u cijeloj jadranskoj Hrvatskoj, te je slabija čak i od Ličko-senjske županije.

Nadalje gospodarska razvijenost mjeri se po BDP-u po kupovnoj moći. Po podacima Državnog zavoda za statistiku RH je na pretposljednjem mjestu u EU lošija je samo Bugarska, a po tom pokazatelju SDŽ je lošija i od Bugarske.

Kada pogledamo proračun SDŽ vidljivo je da većinu sredstava na prihodovnoj strani čine decentralizirana sredstva iz proračuna RH.

U takvoj situaciji smatram da osnovni pokazatelj uspješnosti rada župana i njegove administracije može i treba pokazivati uspješnost pripremanja projekata i privlačenja sredstva iz drugih izvora financiranja prvenstveno sredstava EU.

Prema podacima Hrvatske zajednice županija odnosno aplikacije otvoreni proračun po izdvajanju sredstava iz proračuna za EU projekte u 2020. godini SDŽ se nalazi na 15. mjestu od 20 promatranih županija (bez Grada Zagreba) sa iznosom od 68.499.007 KN dok primjerice Varaždinska županija izdvaja 4 puta više.

I ono što je po meni najznačajnije i možda predstavlja najindikativniji pokazatelj rada župana je pokazatelj povlačenja EU sredstava po glavi stanovnika za 2020. godinu. Po ovom pokazatelju SDŽ je na posljednjem 20. mjestu od svih županija u RH sa 151 kn po glavi stanovnika. Primjerice Varaždinska županija izdvaja 1499 kn po glavi stanovnika ili 10 puta više.

Kako se župan voli hvaliti rezultatima u ovom području možemo samo zamisliti gdje bi nam bio kraj da se radi kao u drugim županijama.

Kada u obzir uzmemo i činjenicu da SDŽ zaostaje za drugim županijama i na drugim poljima npr. u gospodarenju otpadom gdje se na području SDŽ prikuplja svega 3-4% odvojenog otpada dok su neke županije na 40-50 %, a da je realno jedino što je županija imala zadatak sve ove godine napraviti bio Regionalni centar u Lećevici onda su rezultati još porazniji.

Također svi smo svjesni neodrživog stanja u zdravstvu, lošeg stanja u Domovima zdravlja gdje nedostaje stučnog kadra, stanja u Domovima za umirovljenike koji proizvode gubitke itd.

Škole čiji je osnivač županija još uvijek rade u više smjena, ne uvodi se građanski odgoj itd.

Kada uzmemo u obzir sve ove iznesene podatke jasno je da se SDŽ ne razvija u željenom smjeru, da zaostaje u razvoju za drugim županijama u RH, a da ne govorimo za drugim regijama u EU.

Da ne bi bilo da samo kritiziram ovo izvješće moram pohvaliti pojedine uspješne projekte kao npr. Projekt “Pomorsko je dobro” ili doneseni Plan upravljanja morskim okolišem i obalnim područjem, kaoiI Projekt regionalnog centra kompetentnosti u turizmu ili projekt Tu je tvoj dom.

No pitamo se da li je to u kontekstu svih ranije iznesenih podataka dovoljno.

Radi navedenog ovo izvješće župana koliko god uvažili aktivnosti i dobre projekte pojedinih upravnih tijela ne možemo prihvatiti.

Zato bi zaključna ocjena rada župana za prethodno razdoblje mogla stati u onu školsku župane sjedi 2.